Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ιδρύματος για την Βελτίωση των Συνθηκών Διαβίωσης και Εργασίας για το οικονομικό έτος 2009 συνοδευόμενη από τις απαντήσεις του Ιδρύματος [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΟΚ) αριθ. 1365/75 του Συμβουλίου, της 26ης Μαΐου 1975, περί της δημιουργίας Ευρωπαϊκού Ιδρύματος για τη Βελτίωση των Συνθηκών Διαβιώσεως και Εργασίας [3], και ιδίως το άρθρο 16,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0108/2011),

Α. λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον διευθυντή του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για την εκτέλεση του προϋπολογισμού του Ιδρύματος για το οικονομικό έτος 2008 [5], και ότι στο ψήφισμά του που συνοδεύει την απόφαση περί απαλλαγής μεταξύ άλλων:

- αποδοκίμαζε το γεγονός ότι το 2008, το 2007 και το 2006 το Ελεγκτικό Συνέδριο διαπίστωσε αδυναμίες στις διαδικασίες προσλήψεων,

- καλούσε το Ίδρυμα να λάβει μέτρα για να βελτιώσει την παρακολούθηση των συμβάσεων που συνάπτει και τον προγραμματισμό των διαδικασιών που εφαρμόζει για τη σύναψη συμβάσεων,

- σημείωνε ότι το ποσό που μεταφέρθηκε στο επόμενο έτος αντιπροσώπευε άνω του 55 % των πιστώσεων (4900000 ευρώ) για το οικονομικό έτος 2008,

Γ. λαμβάνοντας υπόψη ότι ο προϋπολογισμός του Ιδρύματος για το έτος 2009 ανήρχετο σε 20200000 ευρώ, το οποίο αποτελεί μείωση κατά 3,8 % εν συγκρίσει προς το οικονομικό έτος 2008,

Επιδόσεις

1. χαιρετίζει την πρόθεση του Ιδρύματος να παρουσιάσει το 2010 σε πίνακα προς επισύναψη στην προσεχή έκθεση του Ελεγκτικού Συνεδρίου σύγκριση ανάμεσα στις δράσεις που πραγματοποιήθηκαν στη διάρκεια του έτους για το οποίο ζητείται απαλλαγή και εκείνες που πραγματοποιήθηκαν στη διάρκεια του προηγουμένου οικονομικού έτους ώστε να παρέχεται στην αρμόδια για την απαλλαγή αρχή η δυνατότητα να αποτιμά καλύτερα την επίδοση του Ιδρύματος από έτους εις έτος·

2. σημειώνει ότι το Ίδρυμα προέβη σε άλλη εκ των υστέρων αξιολόγηση του προγράμματος εργασίας του για το διάστημα 2005-2008 μετά τη διενέργεια εκείνης που ήδη ολοκλήρωσε το 2007 αποτιμώντας το πρόγραμμα εργασίας του Ιδρύματος για το διάστημα 2001-2004· θεωρεί αυτή τη δραστηριότητα εξαιρετικά χρήσιμη για το Ίδρυμα, το οποίο αντλεί από αυτή διδάγματα και συστάσεις που το βοηθούν όσον αφορά τις προκλήσεις που θα έχει να αντιμετωπίσει κατά τη μελλοντική φάση προγραμματισμού του· συγχαίρει το Ίδρυμα, διότι με αυτή την αξιολόγηση αποδεικνύει ότι:

- προέβη σε αποδοτική χρήση των χρηματοοικονομικών πόρων του στηρίζοντας την εκτέλεση του προγράμματος εργασίας του,

- επέτυχε τους στόχους του προγράμματος εργασίας 2005-2008·

3. ενθαρρύνει ωστόσο το Ίδρυμα να αναπτύξει περαιτέρω το σύστημα παρακολούθησης των επιδόσεων του Ιδρύματος για να εξασφαλίζει ότι τα αποτελέσματα από την παρακολούθηση της επίδοσής του ανατροφοδοτούν τη λήψη αποφάσεων και τον σχεδιασμό από τους ιθύνοντές του και ότι διενεργούνται περιοδικά έρευνες για να επιτυγχάνεται ανατροφοδότηση από το κοινό στο οποίο απευθύνεται η δραστηριότητα του Ιδρύματος·

4. υποστηρίζει τη σύσταση που διατυπώνει ο εξωτερικός αξιολογητής για καλύτερο ορισμό του κοινού στο οποίο απευθύνεται το Ίδρυμα σε εθνικό επίπεδο (ήτοι εάν το Ίδρυμα θα πρέπει να απευθύνεται και πέραν από τις εθνικές αρχές και τους διαμορφωτές πολιτικής και να προσπαθεί να φθάνει σε μία ευρύτερη ομάδα φορέων των εργοδοτών και φορέων των εργαζομένων) και δημιουργία δικτύου σημείων επικέντρωσης της δραστηριότητας βασιζόμενου στις εθνικές αρχές που εκπροσωπούνται στο διοικητικό του συμβούλιο·

Διοικητικό συμβούλιο

5. σημειώνει ότι ο εξωτερικός αξιολογητής της εκ των υστέρων αξιολόγησης του προγράμματος εργασίας 2005-2008 του Ιδρύματος ανέφερε ότι, λόγω της αύξησης του αριθμού των μελών μετά τη διεύρυνση της Ένωσης το 2004, της μείωσης του αριθμού των συνεδριάσεων και της σχετικά μεγάλης εναλλαγής των μελών, το διοικητικό συμβούλιο του Ιδρύματος δεν συνιστούσε αποτελεσματικό φορέα λήψης αποφάσεων· καλεί συνεπώς το Ίδρυμα να λάβει μέτρα προς ενίσχυση του ρόλου που διαδραματίζει το διοικητικό του συμβούλιο για την όλη διοίκηση του Ιδρύματος· ενθαρρύνει συγκεκριμένα το διοικητικό συμβούλιο του Ιδρύματος να διαθέσει χρόνο προς συζήτηση στρατηγικών θεμάτων/προτεραιοτήτων·

Διαδικασίες σύναψης συμβάσεων

6. σημειώνει ότι το Ελεγκτικό Συνέδριο διαπίστωσε σφάλματα και ανωμαλίες στην αξιολόγηση μιας ανοικτής διαδικασίας ανάθεσης συμβάσεων, στοιχεία τα οποία επηρέασαν την ποιότητα της διαδικασίας· ως εκ τούτου καλεί το Ίδρυμα να λάβει μέτρα για να βελτιώσει τη διαδικασία αξιολόγησης και ανασκόπησης που ακολουθεί για να αποφευχθεί επανάληψη των ως άνω σφαλμάτων στο μέλλον·

Διαχείριση του προϋπολογισμού

7. καλεί το Ίδρυμα να μεριμνά ώστε πιστώσεις να διατίθενται μόνον αφού έχουν εισπραχθεί τα αντίστοιχα έσοδα για ειδικό προορισμό· σημειώνει μάλιστα ότι το Ελεγκτικό Συνέδριο διαπίστωσε ότι, εν αντιθέσει προς ό,τι ορίζει ο δημοσιονομικός κανονισμός του Ιδρύματος (άρθρο 19), ο προϋπολογισμός του δεν περιείχε ειδικούς τίτλους για τα διάφορα προγράμματα που χρηματοδοτούνταν από έσοδα για ειδικό προορισμό· σημειώνει περαιτέρω ότι δυνάμει προγράμματος χρηματοδοτούμενου από έσοδα για ειδικό προορισμό το Ίδρυμα ανέλαβε υποχρεώσεις ύψους 184000 ευρώ, μολονότι τα έσοδα για ειδικό προορισμό τα οποία εισέπραξε στην πράξη ήταν μόλις 29000 ευρώ·

8. εκφράζει τη λύπη του για το ότι το Ελεγκτικό Συνέδριο ήταν υποχρεωμένο να διατυπώσει παρατήρηση σχετικά με τη δημοσιονομική και οικονομική κατάσταση του Ιδρύματος, ειδικά σχετικά με το ότι οι αρχικοί προσωρινοί λογαριασμοί του Ιδρύματος είχαν σοβαρές ελλείψεις που δεικνύουν σημαντικές αδυναμίες στον τρόπο χρηματοοικονομικής οργάνωσής του· εκφράζει την ικανοποίησή του διότι το Ίδρυμα βεβαιώνει ότι θα εξασφαλίσει, μέσω πρόσθετης κατάρτισης και πόρων, την ορθή υλοποίηση των διαδικασιών του τέλους του έτους και τη συμμόρφωσή του προς τις προθεσμίες για την υποβολή των λογαριασμών του·

Ανθρώπινοι πόροι

9. καλεί το Ίδρυμα να παρέχει αποδεικτικά στοιχεία για τις αποφάσεις επιλογής προσωπικού που λαμβάνει (π.χ. αποδεικτικά στοιχεία για τιμές κατώφλια που πρέπει να ικανοποιούν οι υποψήφιοι στην αρχή της διεργασίας πρόσληψης) για να υπάρχουν εχέγγυα διαφάνειας των διαδικασιών προσλήψεων· σημειώνει μάλιστα ότι το Ελεγκτικό Συνέδριο διαπίστωσε παρατυπίες επ’ αυτού σε επτά διαδικασίες επιλογής προσωπικού τις οποίες έλεγξε· διαπίστωσε συγκεκριμένα ότι δεν υπήρχαν στοιχεία τα οποία να αποδεικνύουν ότι η εξεταστική επιτροπή είχε ορίσει πριν από την εξέταση των αιτήσεων την ελάχιστη βαθμολογία που έπρεπε να συγκεντρώνουν οι υποψήφιοι για να κληθούν σε συνέντευξη και την αναγκαία βαθμολογία για την εγγραφή τους στον πίνακα επιτυχόντων.

10. σημειώνει συγκεκριμένα ότι η αρμόδια για την απαλλαγή αρχή έχει εντοπίσει αδυναμίες στις διαδικασίες για την πρόσληψη προσωπικού ήδη από το 2006· παροτρύνει συνεπώς το Ίδρυμα να επανορθώσει γρήγορα την κατάσταση και να γνωστοποιήσει στην αρμόδια για την απαλλαγή αρχή την πρόοδο που σημειώθηκε·

11. επιδοκιμάζει παρά ταύτα τη διαβεβαίωση του Ιδρύματος ότι στο μέλλον θα ενισχύσει την τεκμηρίωση των διαδικασιών πρόσληψης που εφαρμόζει.

Εσωτερικός λογιστικός έλεγχος

12. χαιρετίζει το ότι την 1η Ιουλίου 2010 το Ίδρυμα έθεσε σε εφαρμογή σύστημα καταγραφής και ανάλυσης των εξαιρέσεων από τις καθιερωμένες πολιτικές και διαδικασίες του ("μητρώο εξαιρέσεων")·

13. αναγνωρίζει ότι για 2 από τις 8 συστάσεις που διατύπωσε η Υπηρεσία Εσωτερικού Ελέγχου (IAS) έχουν εφαρμοσθεί μέτρα "συνέχειας που δίδεται σε προγενέστερες συστάσεις"· σημειώνει ότι οι συστάσεις που θεωρείται ότι είναι "πολύ σημαντικές" σχετίζονται κατά κύριον λόγο με την αποτελεσματικότητα του συστήματος εσωτερικού λογιστικού ελέγχου (ήτοι "ετήσιο σχέδιο εργασίας προς εξασφάλιση εσωτερικού ελέγχου", "επανεξέταση των θέσεων ευαίσθητου χαρακτήρα" και "διαδικασίες για την κοινοποίηση ανάρμοστης συμπεριφοράς")· ως εκ τούτου καλεί το Ίδρυμα να τις θέσει τάχιστα σε εφαρμογή·

14. σημειώνει ότι το 2009 η IAS προέβη σε έλεγχο της δημοσιονομικής διαχείρισης και υπέβαλε δύο "ζωτικής σημασίας" και έξι "πολύ σημαντικές" συστάσεις επί συνόλου 15· εκφράζει την ανησυχία του, διότι οι δύο ζωτικής σημασίας διαπιστώσεις σχετίζονται με τη θέση υπολόγου (ήτοι "θέση προς πλήρωση από έκτακτο ή μόνιμο υπάλληλο", "εξουσίες που πρέπει να ευθυγραμμίζονται προς συστάσεις του υπολόγου της Επιτροπής") και την επικύρωση των συστημάτων λογιστικής, ενώ οι έξι "πολύ σημαντικές" διαπιστώσεις αφορούν την ανάγκη για καλύτερη τεκμηρίωση των χρηματοοικονομικών κυκλωμάτων, του σχεδιασμού και προγραμματισμού των διαδικασιών για τη σύναψη συμβάσεων, των εκ των υστέρων ελέγχων, των κανόνων επιστροφής δαπανών και της κοινοποίησης εξαιρέσεων· παροτρύνει συνεπώς το Ίδρυμα να εφαρμόσει άνευ χρονοτριβής τις συστάσεις της IAS και να γνωστοποιήσει στην αρμόδια για την απαλλαγή αρχή την πρόοδο που σημειώθηκε επ’ αυτού·

15. παραπέμπει, όσον αφορά τις λοιπές παρατηρήσεις οριζόντιου χαρακτήρα που συνοδεύουν την περί απαλλαγής απόφασή του, στο ψήφισμά του της 10ης Μαΐου 2011 [6] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 155.

[2] ΕΕ L 248 της 16.9.2002, σ. 1.

[3] ΕΕ L 139 της 30.5.1975, σ. 1.

[4] ΕΕ L 357 της 31.12.2002, σ. 72.

[5] ΕΕ L 252 της 25.9.2010, σ. 196.

[6] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------